b'\n_START_ARTICLE_\nLiudvigas Katch\xc4\x97\n_START_PARAGRAPH_\nLiudvigas Aleksandras Vilhelmas Katch\xc4\x97 (vok. Ludwig Alexander Wilhelm Kattch\xc3\xa9e; 1824\xc2\xa0m. rugpj\xc5\xab\xc4\x8dio 25 d. K\xc4\x97dainiuose, Kauno gubernija, Rusijos imperija\xc2\xa0\xe2\x80\x93 1906\xc2\xa0m. gruod\xc5\xbeio 2 d. Kaune, Kauno gubernija, Rusijos imperija)\xc2\xa0\xe2\x80\x93 i\xc5\xa1 Lietuvos kil\xc4\x99s Rusijos imperijos karo gydytojas ir Pakaun\xc4\x97s dvarininkas.\n_START_SECTION_\nBiografija\n_START_PARAGRAPH_\nGim\xc4\x97 mal\xc5\xabninko Ernsto Katch\xc4\x97s \xc5\xa1eimoje. 1844 m. baig\xc4\x99s Mintaujos gimnazij\xc4\x85, toliau studijavo medicin\xc4\x85 Dorpato universitete. 1851 m. stojo tarnybon \xc4\xaf Rusijos imperijos kariuomen\xc4\x99. Tarnavo Tver\xc4\x97s raitosios artilerijos Septintojoje brigadoje jaunesniuoju, o nuo 1856 m. \xe2\x80\x93 vyresniuju karo gydytoju. Krymo karo metu dalinys buvo dislokuotas Besarabijoje ir Chersone. 1862 m. i\xc5\xa1leistas \xc4\xaf ilgalaikes atostogas, kuri\xc5\xb3 metu sta\xc5\xbeavosi Berlyne ir Vienoje. Po to paskirtas \xc4\xaf Bugo ulon\xc5\xb3 divizijos \xc5\xa0e\xc5\xa1t\xc4\x85j\xc4\xaf pulk\xc4\x85 Lenkijoje. _NEWLINE_1864\xe2\x80\x931872 m. tarnavo tose pa\xc4\x8diose pareigose Kaune, taip pat ir K\xc4\x97dainiuose. 1868 m. prie Kauno \xc4\xafsigijo Palti\xc5\xa1ki\xc5\xb3 dvarel\xc4\xaf. J\xc4\xaf kur\xc4\xaf laik\xc4\x85 pri\xc5\xbei\xc5\xabr\xc4\x97jo s\xc5\xabn\xc4\x97nas Emilis fon Katch\xc4\x97 (1863\xe2\x80\x931946), b\xc5\xabsimasis Kauno vokie\xc4\x8di\xc5\xb3 realin\xc4\x97s gimnazijos pirmasis direktorius (pastarojo s\xc5\xabnus Aleksandras Katch\xc4\x97 \xe2\x80\x93 Lietuvo kariuomen\xc4\x97s karininkas). _NEWLINE_1872\xe2\x80\x931878 m. buvo 26 P\xc4\x97stinink\xc5\xb3 divizijos gydytoju Gardino gubernijoje, pasi\xc5\xb3stas dalyvavo Rusijos\xe2\x80\x93Turkijos kare. 1879\xe2\x80\x931884 m. paskirtas vyresniuoju gydytoju \xc4\xaf Rygos karin\xc4\x99 ligonin\xc4\x99. 1884\xe2\x80\x931890 m. tarnavo korpuso gydytoju Antrojoje armijoje Vilniuje. Suteikus slaptojo patar\xc4\x97jo laipsn\xc4\xaf i\xc5\xa1leistas \xc4\xaf dimisij\xc4\x85. Ved\xc4\x99s nebuvo, nuo 1890 m. gyveno Palti\xc5\xa1ki\xc5\xb3 dvarelyje.'